Karlien van Jaarsveld oor 'Strictly Come Dancing'-senuwees | SARIE
FOTO: Facebook Karlien van Jaarsveld
Karlien van Jaarsveld oor 'Strictly Come Dancing'-senuwees
Karlien en haar dansmaat, Devon Leigh Snell, het die afgelope 2 maande elke Vrydagaand kykers met hul danspassies en -tegnieke beïndruk – soseer so dat hulle tot die finale rondte deurgedring het.
Nou vir hul grootste en laaste uitdaging kom hulle teen nog twee paartjies te staan – die Expresso-aanbieder Leigh-Anne Williams en Mvango-akteur Nkuli Tshirumbula.
"Ek sien regtig baie uit na vanaand. Dit is die laaste keer wat ons gaan dans, so ek gaan dit net geniet. Natuurlik is daar vlinders in my maag, maar ek voel goed – dit help nie om te bekommer nie," vertel Karlien telefonies vanaf die ateljee waar sy oor 'n paar ure haar staal moet wys.
Terwyl ons oor die foon gesels word sy in 'n rok vasgewerk. Dié rok sal weer voor die finaal vanand losgesny word en tydens die program sal sy in drie verskillende rokke "ingewerk" word.
Vir haar is die grootste uitdaging om kalm te bly. "Ons dans nie vanaand vir die beoordelaars nie, net die kykers se stemme tel vir die finale beslissing." Sy vertel haar man, die oudrugbyspeler Derick Hougaard, berei haar sielkundig voor terwyl maande se oefening haar fisies voorberei.
"Derick weet van finals, so hy maak seker my kop is reg vir vanaand."
En met haar tweeling, Eliah en Daniël, dans sy gereeld. "Hulle lag te lekker as ek vir hulle dans en ons dans met hulle by die huis. Derick kan redelik goed dans, maar hy sal seker nou iets by my kan leer," spot sy.
"Ek kon glad nie dans voordat ek aan Strictly Come Dancing deelgeneem het nie. Ek was altyd die een waarvoor almal gelag het wanneer daar gedans word."
"Dis 'n vryheid vir jou liggaam, siel en gees, en dit kan jou lewe verander."
Sy en Devon het 'n hegte band gevorm in die laaste twee maande. "Ons het baie goeie vriende geraak en ons sal beslis vriende bly ná die reeks vanaand afsluit. Ek het sy familie leer ken en ons almal kom baie goed oor die weg." Sy glo hulle twee, wat selfs saam bid voor hulle dans, is vanaand hul eie grootste kompetisie.